গুটি গুটি পায়ে গ্যালিলিও এসে বিচারকক্ষে প্রবেশ করলেন। বিশাল কক্ষটিতে বিচারকদের আসনে বসে আছেন ধর্মীয় যাজকরা। বাইরে অনেক মানুষ এসে জড়ো হচ্ছে। একসময় বিচার শুরু হলো। প্রধান ধর্মযাজক চেয়ার ছেড়ে উঠে দাঁড়ালেন। গ্যালিলিওর দিকে আঙ্গুল তাক করে জিজ্ঞেস করলেন- “এই মহাবিশ্বের কেন্দ্র হলো পৃথিবী। সকল গ্রহ-নক্ষত্র এমনকি সূর্যও একে কেন্দ্র করে আবর্তিত হয়। আপনি কি বাইবেলের এই মহাসত্যকে অস্বীকার করছেন?” গ্যালিলিও তার মাথাটা উঁচু করলেন। শূন্য দৃষ্টিতে তাকিয়ে রইলেন কিছুক্ষণ প্রধান যাজকের দিকে। হঠাৎ তার চোয়াল শক্ত হয়ে গেলো, ভ্র জোড়া কুঁচকে ফেললেন। কী যেন ভাবলেন। এরপর মাথাটা নীচের দিকে নামিয়ে কাঁপা কাঁপা ঠোঁটে আস্তে আস্তে বলে উঠলেন, ‘না’। যাজকদের মধ্যে বিজয়ের ক্রুর হাসি দেখা দিলো। দশর্কদের মধ্যে মৃদু গুজন উঠল। একজন কে জানি বলে উঠল, ‘সত্যকে হত্যা করা হলো’।